lukas | DinkJeug 124172615
my "image" – 'n les oor identiteit
11th July 2017 dinkjeugKATEGESE: Hoërskool, KATEGESE: Voorskoolbybelstudie, Hoërskool, hulpbronne, identiteit, image, kategese, lesse, lukas, lukas 19, Saggeus, tieners
Watter dinge is in jou omgewing (vriendekring of skool) belangrik vir mense se "image"? Dink aan tipe klere, musiek, woordeskat, aktiwiteite, attitude, haarstyl, ens?
Watter groepsdruk ervaar mense om die regte "image" te hê?
Skryf neer – watter 5 woorde sou ander mense gebruik om jou te beskryf.
watter 5 woorde sou JY kies om jouself (jou ware self) te beskryf?
gesels – is die woorde dieselfde of verskillend? hoekom?
Ons kyk baie kere na mense en die dinge wat hulle doen en dan besluit ons hoe hulle is. Jy kyk dalk na die ou wat baie gym en ek besluit dat hy bietjie dom is. Jy kyk dalk na die meisie wat hokkie speel en besluit dat sy aggressief is. Wanneer ons dan oor mense begin praat, volgens die prentjie in ons koppe, begin ons ook om ander mense se persepsies te beïnvloed. Wanneer ons ander dan volgens ons persepsies behandel, kan ons hulle beïnvloed om dit te glo dat hulle wel is wie ons dink hulle is. Jesus doen dieselfde met ons, maar altyd in 'n positiewe manier; hy praat en behandel ons op 'n nuwe manier wat ons identiteit vorm. Sy oortuiging is egter nie beïnvloed deur wat ons doen nie, maar beïnvloed deur die waarheid dat God ons geskep het, ons liefhet en geroep het.
Luister: Lukas 19:1-10 JESUS EN SAGGEUS
Wie was Saggeus volgens die mense?
Wat dink jy het Saggeus oor homself gedink?
Volgens Jesus, wie was Saggeus?
Watter effek het die manier waarop Jesus na Saggeus gekyk het op Saggeus se lewe gehad?
Op watter maniere kan jy jouself in Saggeus se skoene inleef?
Hoe beïnvloed hierdie verhaal die manier waarop jy na ander kyk?
wat beteken dit vir jou om jou "identiteit in Jesus" te vind?
Elke keer wanneer jy vandag in 'n spieël kyk, sê vir jouself: "Ek is 'n kind van God. Ek is 'n vry mens."
Lees die teks weer stadig deur. Vra die Heilige Gees om 'n woord of 'n prentjie in jou gedagtes te laat opkom wat jou sal help om jouself te sien soos Hy jou sien, maar ook om ander mense te sien soos Hy hulle sien.
Skryf jou naam van bo na onder op 'n skoon bladsy. Kry by elke letter van jou naam 'n woord wat een van jou beste eienskappe beskryf. Plak dit in jou kasdeur of enige plek waar jy dit gereeld sal raaksien om jou te herinner aan hoe God jou ook sien.
Dink aan iemand wat jy gewoonlik beoordeel omdat hy/sy anders is. Besluit om wanneer jy daardie persoon weer sien, hom/haar vriendelik te groet.
In jou familie:
Laat druk 'n foto van elkeen in jul familie. Laat almal in julle huis die mooiste of beste eienskap van die een op die foto agterop neerskryf, saam met 'n een-sin-gebed.
Soek 'n boom wat net reg is vir boomklim. Hoeveel uit jul familie kan in die boom klim? Gesels daarna oor hoekom Saggeus in 'n boom geklim het.
Vir meer oor jou identiteit in Christus besoek www.onsglo.co.za
of laai die toep gratis af by die google playstore of appstore.
Soos jy bid, so glo jy, so leef jy.
20th January 2017 dinkjeugLEIER TOERUSTINGbybelstudie, DiepDink, gebed, kategete, leef, lukas, ouerleiding
'n Paar jaar gelede het 'n skoolvriendin se man het binne 'n kwessie van enkele dae van blakend gesond beweeg, na onophoudelike hoofpyn, na 'n diagnose van 'n gewas op sy brein, na intensiewe sorg in die hospitaal, na dood. Deur die tyd het ek, saam met 'n klomp ander vriende en familie met groot hoop en verwagting gebid dat God die jong man sal genees, sodat hy kon voortgaan om vir sy pragtige jong gesin te sorg.
Hoe swakker dit gegaan het, hoe meer het ek gebid, tot my gebede meer die kleur van kerm en neul aangeneem het. Na sy dood was ek vies vir God en gefrustreerd met die Bybel en woedend vir Christene. Ek was vies omdat God nie ek en my vriendin se gebede verhoor het, soos ons wou nie. Ek was gefrustreerd met die Bybel, want dit belowe die opstandingskrag van Jesus, dat ons kan vra wat ons wil in sy Naam en hy sal gee en selfs dat ons nog groter werke sou doen as Jesus, maar helaas – geeneen van daardie beloftes het hier gegeld nie. Ek was woedend vir Christene wat vooraf groot stellings soos "Spreek net lewe" gemaak het en na sy dood self doodstil was.
Ek is steeds bietjie vies vir God, want my vriendin is nou 'n weduwee met twee seuns, waarvan een nooit sy eie pa sal ken nie. Ek weet nie hoe lyk God se pad nou met haar nie, maar hy het weer vir my een ding oor my lewe saam met Hom in gebed, geloof en lewe kom wys.
In Lukas 11:1-11 vra die dissipels vir Jesus om hulle te leer bid, waarna hy vir hulle die Onse Vader leer, die gewilde soek, klop en vra uitspraak maak. Heel aan die einde sê hy egter die volgende:
"As julle wat sleg is, dan weet om goeie geskenke aan julle kinders te gee, hoeveel te meer sal die Hemelse Vader die Heilige Gees gee vir hulle wat Hom vra."
Ek het geleer dat ons enige iets in gebed vir God kan vra. Ek het uit Lukas 11 geleer dat in gebed, ons God se volle, onverdeelde aandag kry, deur sy Gees. Ek het geleer, dat God nie altyd vir ons gee wat ons wil hê nie, maar Hy gee homself. Ek het dus geleer dat om aanhoudend te bid, aanhoudend my geloof versterk deur die Heilige Gees se teenwoordigheid te verseker en dat ek uit sy teenwoordigheid kan leef met die troos dat niks, nie eers die dood, my van Hom kan skei nie.